Bicerin (Piëmontese uitspraak: [bitʃeˈriŋ]) is 'n tradisionele warmdrank wat inheems is aan die Noordwes-Italiaanse stad Turyn en van espresso (of ristretto), drinksjokolade en crema di latte (of slagroom of volmelk) berei word. Bicerin is genoem na die Turynse koffiehuis waar dit vir die eerste keer bedien is - die Caffè al Bicerin. Die besonderhede van die oorspronklike resep bly die koffiehuis se geheim en word van generasie tot generasie oorgedra. Bicerin het sy oorsprong in die 18de eeuse bavareisa, 'n destyds gewilde warmdrank wat van koffie, sjokolade, melk en stroop berei en aanvanklik in aparte glasies bedien is. Vanaf die 19de eeu is bicerin in 'n enkele glasie bedien - in drie variasies: «pur e fiur» (meer of min vergelykbaar met hedendaagse cappuccino), «pur e barba» (koffie en sjokolade) en «’n poc ‘d tut» ("'n klein bietjie van alles"). Die laaste variasie het geblyk die gewildste te wees wat ook deur ander Turynse koffiekroeë oorgeneem is - en word tot vandag toe onveranderd bedien as bicerin.